## Vicente Martínez Mus destaca que la futura llei de costes crearà una figura de protecció per a “blindar” els nuclis costaners tradicionals

*** El Consell aprova l’avantprojecte de llei que desenrotlla les competències pròpies en matèria d’ordenació del litoral establides en l’Estatut d’Autonomia
* El Ple autoritza una partida pressupostària de 810.000 euros per a compensar les persones que viatjaven al tren afectat per l’incendi de Bejís**

**València.**

El Consell ha aprovat l’Avantprojecte de llei de protecció i ordenació de la costa valenciana amb l’objectiu de desenrotllar les competències pròpies en matèria d’ordenació del litoral de la Comunitat Valenciana i, entre altres mesures, crear una figura de protecció per a “blindar” els nuclis costaners tradicionals, tal com ha subratllat el conseller de Medi Ambient, Infraestructures i Territori, Vicente Martínez Mus.

El titular de Medi Ambient ha comparegut, juntament amb la portaveu i consellera d’Hisenda, Ruth Merino, en la roda de premsa posterior al Ple del Consell per a informar sobre les principals novetats d’este projecte legislatiu abans de la seua remissió al Consell Jurídic Consultiu i al Consell Econòmic i Social com a pas previ a la seua aprovació final pel Consell i les Corts.

En la seua intervenció, el titular de Medi Ambient ha assegurat que l’elaboració i desenrotllament de la futura norma reafirma el compromís del Consell per establir una llei autonòmica que responga a les competències que establix l’Estatut d’Autonomia. Segons ha remarcat, és, en definitiva, un projecte legislatiu que “protegix els valors naturals de la nostra costa i atén la realitat històrica i econòmica del litoral mitjançant una norma pròpia”.

A través d’esta nova llei, no es busca substituir la legislació estatal, sinó complementar-la, en línia amb la doctrina del Tribunal Constitucional sobre la compatibilitat entre la normativa estatal i les autonòmiques. “Creem una figura de protecció dels nostres nuclis costaners tradicionals i els donem un valor etnogràfic”, ha indicat el conseller.

El titular de Medi Ambient ha recordat que la Comunitat Valenciana té al voltant de 500 quilòmetres de costa que allotgen 10 parcs naturals. A més, més del 70 % de la població residix a menys de 10 quilòmetres de la mar, la qual cosa ressalta la importància d’este entorn no solament des d’un punt de vista ecològic, sinó també per a l’economia valenciana, atés que el 15 % del PIB es genera en la franja costanera, tal com ha argumentat.

En este sentit, Martínez Mus ha defés que, amb esta llei, l’executiu valencià reafirma el seu compromís de garantir la protecció del seu litoral i el seu patrimoni natural de manera integral, alhora que “s’assegura que totes les decisions sobre autoritzacions i concessions en la costa es prenguen en benefici de la ciutadania i de l’entorn”. La llei també busca “reformular” el Pla d’acció territorial de la infraestructura verda del litoral (Pativel) en elevar a rang de llei les normes bàsiques de zonificació del litoral establint els usos permesos, prohibits i autoritzables en cada àrea.

Martínez Mus ha explicat que això aportarà “una planificació més clara i amb més seguretat jurídica”, atés que les normes generals tindran eixe rang de llei i serà la norma reglamentària l’encarregada de classificar i catalogar cada zona del litoral.

D’altra banda, la futura llei se centrarà en la protecció dels valors naturals essencials i de la biodiversitat. En este sentit, per primera vegada, ha destacat el conseller, una llei valenciana protegix específicament la posidònia, amb la prohibició, amb caràcter general, del fondeig d’embarcacions sobre esta espècie.

**Ajudes a persones afectades per l’incendi de Bejís**

El ple de l’executiu ha autoritzat, d’altra banda, una modificació pressupostària per a habilitar una partida de 810.000 euros destinada a compensar les persones que viatjaven el 16 d’agost de 2022 en el tren de la línia València-Saragossa que es va vore sorprés per les flames de l’incendi de Bejís.

Es tracta d’ajudes econòmiques destinades a mitigar els danys físics i psicològics que van patir a conseqüència de l’incident un total de 48 persones, a les quals el Govern anterior “no va prestar l’atenció merescuda”, segons ha assenyalat la portaveu, Ruth Merino.

Merino ha subratllat que el president de la Generalitat, Carlos Mazón, ha estat “molt conscienciat durant tot este temps” amb la necessitat de donar una solució a estes persones, i ha afegit que, amb la mesura adoptada pel Consell, “es fa eixe pas perquè les ajudes arriben als afectats”.

**Nomenaments**

D’altra banda, el Consell ha nomenat Francisco Pablo Ortega Gil com a nou director general de Personal Docent, en substitució de Sonia Amelia Sancho de Vicente, que cessa a petició pròpia. El nou director general era en l’actualitat responsable de la Inspecció Territorial d’Educació en la Direcció Territorial d’Educació i Universitats d’Alacant.

A més, el Govern Valencià ha aprovat el nomenament de Sergio González Moreno com a director general de l’Agència Valenciana de Seguretat Ferroviària, en substitució de José Miguel Monteagudo Hernández, que també cessa a petició pròpia. El nou alt càrrec és titulat en Enginyeria de Camins, Canals i Ports i exercia fins hui el lloc de cap de secció d’Instal·lacions Fixes en esta agència.

Fecha: 22/10/2024